《送刘子材四明幕官》
宋代·李正民

雉堞连云左海傍，曾攀鲸背到扶桑。蒙冲声教通韩国，梵刹光明记育王。

地接天台仙圣宅，山藏奎画妙圆章。时清幕府多馀暇，薄采江珧荐豆觞。

作者简介：宋扬州人，字方叔。李定孙。徽宗政和二年进士。历官中书舍人。出为两浙、江西、湖南抚谕使，具奏官吏能否，民事冤抑，听陈诉，为申理。以奉使称职，除给事中、吏部侍郎。历江西路提刑，以徽猷阁待制知吉州，奉祠归。有《己酉航海记》、《大隐集》。